Har Danmark brug for en bro over Kattegat, en Als-Fyn-bro eller en ny fast forbindelse over Lillebælt?

Det spørgsmål bør transportminister Benny Engelbrecht (S) få analyseret én gang for alle, mener flere politikere.

Det er et milliardbeløb, der er i spil, når politikerne snakker om nye broforbindelser i Danmark.

Men for at få et klart svar på, hvor milliarderne er bedst givet ud, kræver formand for Danske Regioner Stephanie Lose (V) og flere partier i Folketinget, at der bliver lavet en samlet analyse af de tre broer.

Der findes allerede analyser af de forskellige broprojekter enkeltvis, men Stephanie Lose mener, at der er behov for at se på øst-vest-forbindelserne i en sammenhæng.

- Det kan ikke undgås, at de påvirker hinanden. Det er store projekter, og derfor giver det mening at se det i en sammenhæng, siger hun.

Folketingets politikere skal senere i år mødes og udarbejde en ti-årsplan for dansk infrastruktur.

Her skal de blandt andet diskutere, om der skal bygges nye broer, og i så fald hvilke broer.

Opbakning fra Christiansborg

Stephanie Loses forslag om en fælles analyse af de tre broprojekter bakkes op af SF’s transportordfører, Anna Valentina Berthelsen.

Men ifølge SF skal analysen ikke være et forsimplet ark, hvor man regner ud, hvor mange biler, der kører over.